REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/140-18

18. jun 2018. godine

B e o g r a d

**Z A P I S N I K**

**17. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 12. JUNA 2018. GODINE**

 Sednica je počela u 9 časova.

 Sednicom je predsedavala zamenica predsednika Odbora Maja Videnović.

 Sednici su prisustvovali: Milanka Jevtović Vukojičić, Ljibuška Lakatoš, Milena Turk, Ljiljana Malušić, Olivera Ognjanović, Marjana Maraš, Vesna Ivković, Ružica Nikolić, Marija Janjušević, Olena Papuga i Elvira Kovač, članovi Odbora.

 Sednici nisu prisustvovali članovi Odbora: Nikola Jolović, Milosav Milojević, Tatjana Macura, Meho Omerović i Enis Imamović.

 Sednici su prisustvovali: Nataša St. Jovanović i Jasmina Karanac, zamenici članova Odbora.

 Ispred Ministarstva za državnu upravu i lokalnu samoupravu sednici su prisustvovali: Ivan Bošnjak, državni sekretar i Ivana Antić, pomoćnik ministra.

 Zamenica predsednika Odbora je konstatovala da su ispunjeni uslovi za rad i odlučivanje, te je predložila sledeći

D n e v n i r e d :

1. Razmatranje Predloga zakona o izmenama i dopunama Zakona o službenoj upotrebi jezika i pisama, koji je podnela Vlada (broj 011-1324/18 od 29. maja 2018. godine), u načelu;
2. Razmatranje Predloga zakona o izmenama i dopunama Zakona o zaštiti prava i sloboda nacionalnih manjina, koji je podnela Vlada (broj 90-1325/18 od 29. maja 2018. godine), u načelu;
3. Razmatranje Predloga zakona o izmenama i dopunama Zakona o nacionalnim savetima nacionalnih manjina, koji je podnela Vlada (broj 90-2120/18 od 1. juna 2018. godine), u načelu;
4. Predlog za izmenu Odluke o organizovanju javnog slušanja.

 **Ružica Nikolić** je predložila da se u dnevni red sednice uvrsti kao tačka dnevnog reda razrešenje predsednika Odbora za ljudska i manjinska prava i ravnopravnost polova Mehe Omerovića. Svoj predlog je obrazložila pozivajući se na izveštaj nemačke policije i navodeći da je Meho Omerović svojim činom na frankfurtskom aerodromu obrukao i državu Srbiju i narodne poslanike i da ne može više obavljati funkciju predsednika Odbora.

 **Milanka Jevtović Vukojičić** predložila je da u skadu sa članom 76. Poslovnika Narodne skupštine Odbor obavi zajednički načelni pretres o tri predložena zakona: Predlogu zakona o izmenama i dopunama Zakona o službenoj upotrebi jezika i pisama, Predlogu zakona o izmenama i dopunama Zakona o nacionalnim savetima nacionalnih manjina i Predlogu zakona o izmenama i dopunama Zakona o nacionalnim savetima nacionalnih manjina. Spajanje rasprave je predložila s obzirom da su predlozi zakona međusobno uslovljeni kao i da su rešenja u njima međusobno povezana.

 Povodom predloga Ružice Nikolić Odbor je većinom glasova odlučio da NE PRIHVATI ovaj predlog.

 Odbor je jednoglasno PRIHVATIO predloženi Dnevni red.

 Povodom predloga Milanke Jevtović Vukojičić Odbor je većinom glasova odlučio da PRIHVATI predlog.

 **PRVA, DRUGA I TREĆA TAČKA DNEVNOG REDA:** Razmatranje Predloga zakona o izmenama i dopunama Zakona o službenoj upotrebi jezika i pisama, Razmatranje Predloga zakona o izmenama i dopunama Zakona o zaštiti prava i sloboda nacionalnih manjina, Razmatranje Predloga zakona o izmenama i dopunama Zakona o nacionalnim savetima nacionalnih manjina, koje je podnela Vlada, u načelu

 **Ivan Bošnjak** državni sekretar u Ministarstvu državne uprave i lokalne samouprave, naveo je da se ciklus unapređenja prava i položaja nacionalnih manjina u Republici Srbiji priveo kraju, kao i da su se tokom protekle tri godine uspešno realizovali svi zadaci. Istakao je da je bilo neophodno osavremeniti postojeći zakonski okvir u ustavno-pravnom sistemu Srbije, koji je inače ocenjen kao veoma dobar i uspešno primenjen. Napomenuo je da je u skladu sa Akcionim planom za poglavlje 23 koji je usvojen početkom 2016. godine, Ministarstvo preuzelo obaveze da se sa zainteresovanim stranama započne razmatranje izmena i dopuna važećih zakona, zašta je dobijena podrška Misije OEBS-a i delegacije EU. Kao najvažnije izmene u predloženim zakonima istakao je: širu upotrebu jezika nacionalnih manjina na delu teritorije jedinica lokalne samouprave; upotreba manjinskih jezika u Narodnoj skupštini Republike Srbije; upis izjašnjavanja o nacionalnoj pripadnosti u javne registre i način korišćenja tih podataka; prava i položaj izabranih lica i zaposlenih unutar saveta; depolitizacija i uređenje finansiranja nacionalnih saveta. Na kraju izlaganja naglasio je da je proces usvajanja zakona ocenjen kao veoma demokratski i transparentan, da je bilo devet sesija radnih grupa i veliki broj okruglih stolova gde su bile maksimalno uključene zainteresovane strane.

 **Olena Papuga** je pohvalila saradnju između nadležnog ministarstva i nacionalnih saveta prilikom pripreme predloga zakona. Navela je da će realizacija predloženih mera zavisiti isključivo od organizacije predstavnika nacionalnih manjina na koji način će primenjivati zakon. Takođe je istakla da je neophodno ažurirati biračke spiskove za izbore za nacionalne savete nacionalnih manjina, kao i povećati ulogu medija u predizbornoj kampanji.

 **Elvira Kovač** je iznela mišljenje da su predložene izmene i dopune zakona rezultat jednog izuzetno inkluzivnog procesa, kao i da je do samog kraja tog procesa postojala otvorenost za amandmane i predloge.

 **Ivan Bošnjak** saglasio se da je neophodno unaprediti mogućnosti informisanja na jezicima nacionalnih manjina u toku predizborne kampanje, dok je u vezi pitanja o biračkim spiskovima istakao da će nakon usvajanja predloženih zakona i primenom novih propisa biti omogućeno povezivanje posebnih i jedinstvenog biračkog spiska putem elektronskog veb servisa, tako da će sve one promene koje se tiču individualnog statusa građana po službenoj dužnosti biti evidentirane i u posebnom biračkom spisku. Ujedno je pozvao članove Odbora da prisustvuju u radnoj sesiji predstavljanja nove aplikacije za korišćenje posebnog biračkog spiska.

 **Marija Janjušević** je naglasila da je generalno položaj nacionalnih manjina u Srbiji dobar. Pozdravila je unapređenje mera za obezbeđenje i zaštitu kulturnog nasleđa od posebnog značaja za nacionalne manjine. Istakla je kao problematičnu odredbu kojom se omogućava finansiranje nacionalnih manjina iz inostranstva i predložila uvođenje veće kontrole u tu oblast.

 **Ljibuška Lakatoš** je pohvalila rad Ministarstva i istakla da je rasprava trajala veoma dugo, da je bila transparentna u svakom pogledu, kao i da su uvažena mišljenja i sugestije svih predstavnika nacionalnih saveta.

 **Maja Videnović** je postavila pitanje koje su zamerke i primedbe iznosili i na čemu su insistirali predstavnici nacionalnih saveta tokom javne rasprave, a da nisu inkorporirane u predloge zakona. Pitala je i koji su najveći problemi sa kojima se suočavaju nacionalne manjine, a da nije bilo prostora da se obuhvate odredbama ovih zakona.

 **Ljiljana Malušić** je naglasila da to koliko se poštuju nacionalne manjine u Republici Srbiji najbolje govori sprovođenje ove rasprave i da predlaganjem ovih zakonskih izmena država unapređuje pravni okvir zaštite nacionalnih manjina kojim se, ne samo približavamo EU, već pokazujemo i stepen demokratije.

 **Milanka Jevtović Vukojičić** pohvalila je sva tri predloga zakona i istakla da se njima unapređuju prava nacionalnih manjina pre svega uređenjem načina finansiranja nacionalnih saveta i omogućavanjem upisa u posebni birački spisak i lica koja imaju boravište na teritoriji Republike Srbije.

 **Ružica Nikolić** je iznela mišljenje da je pitanje nacionalnih manjina i zaštita njihovih prava i sloboda predstavlja jedan od pokazatelja stvarnog poštovanja ravnopravnosti i jednakosti građana. Napomenula je i da su odbijanjem predloga da se razreši funkcije predsednik Odbora članovi Odbora podržali da jedna takva osoba ostane na čelu Odbora.

 **Ivan Bošnjak** odgovarajući na pitanja predsedavajuće naveo je da dijapazon ideja koje su bile predložene tokom sprovođenja javne rasprave bio veoma širok i kretao se od ukidanja nadležnosti Republike Srbije na pojedinim delovima teritorije do ukidanja nacionalnih saveta. Istakao je i da se tokom javne rasprave javila i jedna vrsta elitističkog pristupa samih članova nacionalnih saveta, odnosno odvojenost od građana koji su ih izabrali. Na drugoj strani kao zadatak ostaje neophodnost unapređenja javne uprave.

 **Ivana Antić** je naglasila da su predlozi za izmenu i dopunu navedenih zakona u najvećoj meri usklađeni sa Okvirnom konvencijom o zaštiti nacionalnih manjina i Poveljom o regionalnim i manjinskim jezicima Saveta Evrope i istakla da je tok javne rasprave bio transparentan i inkluzivan ne samo po ranom uključivanju javnosti u proces, već i po zajedničkim rešenjima do kojih se došlo u tom procesu.

 S obzirom da više nije bilo prijavljenih u diskusiji predsedavajuća je stavila na glasanje predloge zakona.

 Odbor je većinom glasova odlučio da predloži Narodnoj skupštini da PRIHVATI Predlog zakona o izmenama i dopunama Zakona o službenoj upotrebi jezika i pisama u načelu.

 Odbor je većinom glasova odlučio da predloži Narodnoj skupštini da PRIHVATI Predlog zakona o izmenama i dopunama Zakona o zaštiti prava i sloboda nacionalnih manjina u načelu.

 Odbor je većinom glasova odlučio da predloži Narodnoj skupštini da PRIHVATI Predlog zakona o izmenama i dopunama Zakona o nacionalnim savetima nacionalnih manjina u načelu.

 **Milanka Jevtović Vukojičić** je predložila da izvestilac Odbora na sednici Narodne skupštine po svim razmotrenim predlozima zakona bude Ljiljana Malušić.

 **Olena Papuga** je predložila da izvestilac Odbora na sednici Narodne skupštine bude Maja Videnović.

 Odbor je većinom glasova odlučio da izvestilac Odbora na sednici Narodne skupštine po svim razmotrenim predlozima zakona bude Ljiljana Malušić.

 **ČETVRTA TAČKA DNEVNOG REDA:**  Predlog za izmenu Odluke o organizovanju javnog slušanja.

 Predsedavajuća je upoznala prisutne članove Odbora sa predlogom predsednika Odbora da se izmeni Odluka o organizovanju javnog slušanja 08 Broj: 06-2/118-18 od 22. maja 2018. godine, tako što će tema javnog slušanja u tački 1. biti izmenjena tako da glasi: „Borba protiv nasilja nad starijim osobama“, a da se tačka 2, odnosno datum i mesto održavanja javnog slušanja, briše. Predlog je podnet imajući u vidu da su u skupštinskoj proceduri predlozi zakona iz delokruga rada Odbora koji se tiču ostvarivanja prava nacionalnih manjina i s obzirom na aktivnosti koje će Odbor i narodni poslanici s tim u vezi imati u narednom periodu.

 Odbor je jednoglasno PRIHVATIO predlog za izmenu Odluke o organizovanju javnog slušanja.

 Sednica je zaključena u 10.00 časova.

SEKRETAR ODBORA ZAMENIK PREDSEDNIKA

 ODBORA

 Rajka Vukomanović Maja Videnović